নোভাক জকোভিচ: করোনাভাইরাসের টিকা নিয়ে নাটকীয়তায় বিশ্বের শীর্ষ টেনিস খেলোয়াড়ের ভিসা বাতিল করেছে অস্ট্রেলিয়া
অস্ট্রেলিয়ান ওপেন খেলতে মেলবোর্নে নামার পর নাটকীয়ভাবে ভিসা প্রত্যাহার করা হয়েছে বিশ্বের এক নম্বর টেনিস তারকা নোভাক জোকোভিচের।
দেশটির বর্ডার ফোর্স বলছে, জোকোভিচ অস্ট্রেলিয়ায় প্রবেশের শর্তাবলী পূরণ করেননি, এবং তাকে তার দেশে ফেরত পাঠানো হবে। এরপর তাকে বিমানবন্দরে কয়েক ঘণ্টা আটকে রাখা হয়।
ফিরতি ফ্লাইটে তাকে দেশে পাঠিয়ে দেয়ার আগে তাকে এখন একটি সরকারি ডিটেনশন হোটেলে নিয়ে যাওয়া হয়েছে বলে জানা যাচ্ছে।
জকোভিচ নিজেই জানান যে অস্ট্রেলিয়ান ওপেনে খেলার জন্য টিকা দেয়া থেকে তিনি অব্যাহতি পেয়েছেন। এরপর থেকেই এনিয়ে সমালোচনা দেখা যায়।
জোকোভিচ করোনাভাইরাস রোধী টিকা নিয়েছেন কী-না, সে সম্পর্কে কিছু জানাননি, কিন্তু গত বছর তিনি বলেছিলেন যে তিনি "টিকা নেয়ার বিরুদ্ধে"।
যে কারণে তাকে অস্ট্রেলিয়ান ওপেন খেলতে দেয়া হবে কিনা তা নিয়ে কয়েকদিন ধরে আলোচনা চলছিল।
১৭ই জানুয়ারি থেকে শুরু হচ্ছে বছরের প্রথম গ্র্যান্ড স্লাম টুর্নামেন্ট অস্ট্রেলিয়ান ওপেন। জোকোভিচ এর আগে নয়বার অস্ট্রেলিয়ান ওপেন শিরোপা জয়ী।
চীনের 'নিখোঁজ' টেনিস তারকাকে টুর্নামেন্টে দেখা যাওয়ার ভিডিও প্রকাশ
মাস্ক, কোয়ারেন্টিন এবং লালা পরীক্ষার জালে ব্যতিক্রমী টোকিও অলিম্পিকস
তারকা খেলোয়াড়দের কিছু অদ্ভুত কুসংস্কার
টেনিস অস্ট্রেলিয়া নিশ্চিত করেছে যে, "দুটি পৃথক স্বতন্ত্র প্যানেল কঠোর পর্যালোচনা প্রক্রিয়া অনুসরণ করে" সম্মতি দেবার পর জোকোভিচকে বাধ্যতামূলকভাবে টিকা নেয়া থেকে অব্যাহতি দেয়া হয়েছিল। কিন্তু দুবাই থেকে বুধবার অনেক রাতে জোকোভিচ মেলবোর্নে আসার পরে সমস্যা দেখা দেয়।
এক বিবৃতিতে, অস্ট্রেলিয়ার বর্ডার ফোর্স বলেছে "জোকোভিচ অস্ট্রেলিয়ায় প্রবেশের প্রয়োজনীয় শর্ত পূরণের প্রমাণ দিতে ব্যর্থ হয়েছেন, এবং তারপর তার ভিসা বাতিল করা হয়েছে।"
"অস্ট্রেলিয়ার নাগরিক নন এমন কেউ প্রবেশের সময় যদি তার বৈধ ভিসা না থাকে বা  তার ভিসা বাতিল করা হয়, তাহলে এমন মানুষদের আটক করা হবে এবং অস্ট্রেলিয়া থেকে বের করে দেয়া হবে"।
ভিক্টোরিয়ার ভারপ্রাপ্ত ক্রীড়ামন্ত্রী টুইট করে জানিয়েছেন যে জোকোভিচের ভিসার আবেদন তার রাজ্য বিবেচনা করবে না।
অস্ট্রেলিয়ার প্রধানমন্ত্রী স্কট মরিসন বলেছেন জোকোভিচকে অন্যদের চেয়ে আলাদা করে দেখার সুযোগ নেই, এবং "কেউই দেশের নিয়মের ঊর্ধ্বে নয়।"
বৃহস্পতিবার এক সংবাদ সম্মেলনে মি. মরিসন বলেছেন, জোকোভিচকে জানানো হয়েছিল যে অস্ট্রেলিয়ায় প্রবেশের জন্য তিনি কোন 'মেডিকেল এক্সেম্পশন' পাবেন না এবং ভিসার জন্য দেয়া তার প্রমাণ "যথেষ্ট নয় বলে প্রমাণিত হয়েছে"।
স্থানীয় রিপোর্টে বলা হচ্ছে, দেশটিতে নতুন করে প্রবেশ এবং টুর্নামেন্টে খেলার জন্য জোকোভিচ এখন আইনি আবেদন করতে পারেন অথবা নতুন করে ভিসার জন্য আবেদন করতে পারেন।
রয়টার্স জানিয়েছে যে পরে তাকে বিমানবন্দর থেকে কার্লটনের মেলবোর্ন শহরতলির এক হোটেলে নিয়ে যাওয়া হয় যা মূলত ইমিগ্রেশন ডিটেনশনের জন্য ব্যবহৃত হয়।
অস্ট্রেলিয়ার স্বাস্থ্য মন্ত্রী গ্রেগ হান্ট এর আগে জোকোভিচকে দেয়া সুবিধা 'কঠিন' কিন্তু 'ন্যায্য' বলে বর্ণনা করে তিনি বলেছিলেন, "বর্তমান অস্ট্রেলিয়া সরকারের অধীনে দেশের সবার জন্য একই নিয়ম।"
২০ বছর ধরে পেটের মধ্যে কাঁচি নিয়ে ঘুরছেন এক নারী
সীমান্তপথে অমিক্রন সংক্রমণ ঠেকাতে কী করছে সরকার?
ভারতে থুতু ফেলার অভ্যাস কেন কিছুতেই থামানো যাচ্ছে না
কিন্তু এখন এই টেনিস তারকার সাথে হওয়া ঘটনা নিয়ে তার দেশ সার্বিয়াতে ক্ষোভের সঞ্চার করেছে। জোকোভিচের বাবা সারদজান জোকোভিচ বলেছেন তার ছেলেকে এয়ারপোর্টে পুলিশ প্রহরায় একটি ঘরে আটকে রাখা হয়েছে।
সার্বিয়ার প্রেসিডেন্ট অ্যালেক্সান্ডার ভুচিক বলেছেন, জোকোভিচকে 'হয়রানি' করা হচ্ছে এবং 'পুরো সার্বিয়া' তার পক্ষে।
বিশ্বের সবচেয়ে কঠোর স্বাস্থ্যবিধি অনুসরণ করা দেশগুলোর অন্যতম অস্ট্রেলিয়াতে সম্প্রতি হাজার হাজার নতুন কোভিড-১৯ রোগী শনাক্ত হয়েছে। দেশটির ১৬ বছরের বেশি জনগোষ্ঠীর ৯০ শতাংশ মানুষকে দুই ডোজ টিকা দেয়া হয়েছে। কিন্তু তা সত্ত্বেও দেশটির বহু মানুষ এক রাজ্য থেকে আরেক রাজ্যে কিংবা আন্তর্জাতিক ভ্রমণ করতে পারছে না কঠোর স্বাস্থ্যবিধির কারণে।
এর আগে দেশটির বহু মানুষ সরকারের বিরুদ্ধে 'ধনী এবং বিখ্যাত' মানুষদের ইচ্ছামত সুবিধা দেয়ার অভিযোগ তুলেছিলেন।

অস্ট্রেলিয়ান ওপেন খেলতে মেলবোর্নে নামার পর নাটকীয়ভাবে ভিসা প্রত্যাহার করা হয়েছে বিশ্বের এক নম্বর টেনিস তারকা নোভাক জোকোভিচের।